สหรัฐฯเล็งส่งรบพิเศษเข้าซีเรีย-คุยหาทางออกรอบ 2
เมื่อวันที่ 28 ต.ค. ในที่ประชุมคณะกรรมาธิการกลาโหมสหรัฐฯ กรุงวอชิงตัน ดี.ซี. นายแอชตัน คาร์เตอร์ รมว.กลาโหมสหรัฐฯ เปิดเผยว่ากองทัพสหรัฐฯเตรียมที่จะปรับเปลี่ยนมาตรการปราบปรามกองกำลังรัฐอิสลามหรือไอเอส ในซีเรียและอิรัก ซึ่งรวมถึงการเพิ่มการโจมตีทางอากาศ และการเข้าร่วมปฏิบัติการภาคพื้นดินโดยตรง เหมือนเมื่อสัปดาห์ก่อนที่หน่วยรบพิเศษสหรัฐฯและอิรักบุก ช่วยตัวประกัน 70 คน จากเรือนจำของกลุ่มไอเอสในภาคเหนือของอิรัก แต่ส่งผลให้เจ้าหน้าที่รบพิเศษสหรัฐฯเสียชีวิต 1 นาย,ทั้งนี้ นายคาร์เตอร์กล่าวว่า ยุทธศาสตร์การปราบปรามกลุ่มไอเอสหลังจากนี้ จะมุ่งเน้นที่ 3 อาร์ (R) คือการเข้าจู่โจมฉับพลัน (Raid) รักกา (Raqqa) เมืองฐานที่มั่นของไอเอสทางตะวันออกเฉียงเหนือซีเรีย และรามาดี (Ramadi) เมืองฐานที่มั่นไอเอสทางตอนเหนืออิรัก หลังจากนี้การโจมตีต่อกลุ่มไอเอส ไม่ว่าจะเป็นทางตรงสหรัฐฯดำเนินการเองหรือการสนับสนุนกลุ่มต่างๆทางอ้อมจะไม่มียั้งมืออีกต่อไป ซึ่งในกรณีนี้หมายถึงการส่งชุดปฏิบัติการพิเศษลงพื้นที่รวมอยู่ด้วย แต่เตือนว่าย่อมทำให้ชีวิตทหารอเมริกันเสี่ยงอันตรายอย่างแน่นอน,ต่อมาแผนการดังกล่าวยังได้รับการเปิดเผยเพิ่มเติม โดยสำนักข่าวรอยเตอร์รายงานอ้างแหล่งข่าวเจ้าหน้าที่รัฐบาลสหรัฐฯผู้ไม่ขอเปิดเผยนามว่า กองทัพสหรัฐฯอยู่ระหว่างหารือถึงขอบเขตของแผนการ ซึ่งแผนที่วางไว้คร่าวๆมีถึงการส่งหน่วยรบพิเศษเข้าไปในซีเรียชั่วคราว หรือเป็นกรณีๆไป การส่งเฮลิคอปเตอร์จู่โจมอาปาเช่จำนวนหนึ่งกลับไปปฏิบัติการในอิรัก และการสนับสนุนด้านอื่นๆเพื่อให้กองทัพอิรักชิงพื้นที่คืนจากกลุ่มไอเอส กระนั้นต้องใช้เวลากว่าแผนจะถูกนำไปปรับใช้ อาจจะนานหลายสัปดาห์หรือหลายเดือน,วันเดียวกัน สำนักข่าวต่างประเทศยังรายงานด้วยว่า รัฐมนตรีต่างประเทศจาก 4 ชาติ ได้แก่ รัสเซีย สหรัฐฯ ซาอุดีอาระเบีย และตุรกี เตรียมเข้าประชุมกันรอบ 2 ที่กรุงเวียนนา ออสเตรีย วันที่ 29 ต.ค. นี้ เพื่อหาทางออกในกรณีสถานการณ์ความรุนแรงในซีเรีย หลังจากการประชุมครั้งแรกจบลงด้วยความล้มเหลวเนื่องจากไม่มีใครยอมใคร สำหรับหัวข้อการประชุมยังคงเป็นการสานต่อจากการประชุม ครั้งที่แล้ว คือการสร้างกรอบการทำงานเพื่อให้การผ่องถ่ายอำนาจทางการเมืองของซีเรียสำเร็จได้ด้วยดี แต่จะมีตัวแทนจากชาติอื่นเข้าร่วมประชุมด้วย ไม่ว่าอิหร่าน อียิปต์ อิรัก และเลบานอน นอกจากนี้ มีรายงานว่านายเซอร์เก ลาฟรอฟ รมว.ต่างประเทศรัสเซีย ได้ต่อสายตรงถึง รมว.ต่างประเทศอิหร่าน หารือถึงเรื่องการเตรียมตัวเข้าประชุม.
เมื่อวันที่ 28 ต.ค. นายแอชตัน คาร์เตอร์ รมว.กลาโหมสหรัฐฯ เปิดเผยว่ากองทัพสหรัฐฯเตรียมที่จะปรับเปลี่ยนมาตรการปราบปรามกองกำลังรัฐอิสลามหรือไอเอส ในซีเรียและอิรัก 
ทีมข่าวต่างประเทศ,โจมตีทางอากาศ,หน่วยรบพิเศษ,ไอเอส,รัฐอิสลาม,แอชตัน คาร์เตอร์,สถานการณ์ความรุนแรง,ซีเรีย,ข่าว,ข่าวต่างประเทศ